b'\n_START_ARTICLE_\nObrat, Benedikt\n_START_SECTION_\nZgodovina\n_START_PARAGRAPH_\nNa obmo\xc4\x8dju Obrata se nahajajo \xc5\xa1tiri delno ohranjene rimske gomile ter ostanki dveh stavb iz rimskega obdobja, kar pri\xc4\x8da, da je to podro\xc4\x8dje bilo \xc5\xbee zgodaj poseljeno._NEWLINE_V listinah je Obrat omenjen leta 1445. Takrat je bilo v kraju 8 kmetij.\n_START_SECTION_\nGeomorfolo\xc5\xa1ke zna\xc4\x8dilnosti\n_START_PARAGRAPH_\nReliefne zna\xc4\x8dilnosti so predvsem posledica geolo\xc5\xa1ke zgradbe in geolo\xc5\xa1kega delovanja. Obravnavano obmo\xc4\x8dje se nahaja na prehodu cmure\xc5\xa1ke in radgonske antiklinale, ki prehaja v ljutomersko sinklinalo. Celotno obmo\xc4\x8dje Slovenskih goric sicer visi proti jugovzhodu. Pomemben dejavnik je tudi kamninska zgradba. Obmo\xc4\x8dje sestavljajo mlaj\xc5\xa1i miocenski sedimenti, ki so praviloma manj odporni in bolj izpostavljeni procesom preperevanja in eroziji. Ti dejavniki se predvsem odra\xc5\xbeajo v gri\xc4\x8devnati pokrajini z nizkimi relativnimi vi\xc5\xa1inami, ter polo\xc5\xbenimi pobo\xc4\x8dji, ki se po\xc4\x8dasi spu\xc5\xa1\xc4\x8dajo proti dnom dolin potokov. _NEWLINE_Vendar nam podrobnej\xc5\xa1i pogled na reliefne zna\xc4\x8dilnosti poka\xc5\xbee drobne razlike. Ena izmed teh je asimetrija doline  Drvanje ter zamaknjenost struge proti vzhodu. Struga potoka se je namre\xc4\x8d v razvoju reliefa zaradi tektonskega vpada proti jugozahodu pomikala v tej smer in tako mo\xc4\x8dneje najedala in erodirala le levi breg med tem, ko je desni breg ostal v erozijskem zati\xc5\xa1ju. Na desnem bregu je bila intenzivnej\xc5\xa1a akumulacija. Na tem obmo\xc4\x8dju so v splo\xc5\xa1nem vzhodnej\xc5\xa1a pobo\xc4\x8dja bolj strma kakor zahodna. _NEWLINE_Prevladujo\xc4\x8da reliefna tipa na tem obmo\xc4\x8dju sta sleme in dolinsko dno. Slemena potekajo generalno v smeri sever-jug, kar je posledica delovanja potokov Drvanja in Ro\xc4\x8dica. Na teh slemenih so se ljudje v preteklosti kar pogosto naseljevali, razlog za to je predvsem dejstvo, do se bile neko\xc4\x8d doline potokov dokaj zamo\xc4\x8dvirjene. Na dnu dolin ne moremo opaziti izrazitih teras, saj pobo\xc4\x8dja blago prehajajo vse do struge korit potokov._NEWLINE_Najve\xc4\x8dja absolutna nadmorska vi\xc5\xa1ina na naselja je 290 m, najni\xc5\xbeja pa 234 m ob potoku Drvanja. Relativne vi\xc5\xa1ine ne presegajo niti 60 m. Nadmorske vi\xc5\xa1ine se generalno gledano zmanj\xc5\xa1ujejo iz vzhoda proti zahodu ter iz severa prati jugu. _NEWLINE_Nakloni na obravnavanem obmo\xc4\x8dju ne dosegajo tako velikih vrednosti kakor drugod po Slovenskih goricah. Zaradi tega je zmanj\xc5\xa1ano erozijsko delovanje. Ponekod na nekoliko bolj strmih pobo\xc4\x8djih se nahajajo posamezni manj\xc5\xa1i zemeljski plazi. Majhni naklonov pobo\xc4\x8dij omogo\xc4\x8dajo izrabo zemlje za kmetijske namene tudi na pobo\xc4\x8djih. _NEWLINE_Zaradi tak\xc5\xa1ne izoblikovanosti terena je to obmo\xc4\x8dje primerno za kmetijstvo.'